รัฐประเดิมล้างหนี้ครู
คลังจับมือกระทรวงศึกษา ลดภาระหนี้ครูให้ธนาคารออมสินปล่อยกู้รีไฟแนนซ์หนี้เก่าดอกเบี้ยคงที่ 4% นาน 20 ปี
14 ก.ย. 2559

คลังจับมือกระทรวงศึกษา ลดภาระหนี้ครูให้ธนาคารออมสินปล่อยกู้รีไฟแนนซ์หนี้เก่าดอกเบี้ยคงที่ 4% นาน 20 ปี
นายอภิศักดิ์ ตันติวรวงศ์ รมว.กระทรวงการคลัง และ พลเอกดาว์พงษ์ รัตนสุวรรณ รมว.กระทรวงศึกษาธิการ ร่วมเป็นประธานลงนามบันทึกข้อตกลงโครงการลดภาระหนี้ข้าราชการครูและบุคลากรทางการศึกษา ระหว่างนายชาติชาย พยุหนาวีชัย ผู้อำนวยการธนาคารออมสิน กับ นายพินิจศักดิ์ สุวรรณรังค์ เลขาธิการคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) เมื่อวันที่ 14 ก.ย. 2559
เงื่อนไขโครงการครูจะต้องนำเงินณาปนกิจสงเคราะห์ครอบครับ (เงิน ช.พ.ค.) มาค้ำประกันเงินกู้ธนาคารออมสินอัตราดอกเบี้ย 4% นาน 20 ปี ครูที่เข้าร่วมโครงการต้องอายุ 50 ปี ขึ้นไป ซึ่งจะมีครูที่เข้าโครงการได้ประมาณ 2.89 แสนคน ช่วยลดภาระหนี้ลงได้ทันที 2.5 แสนบาท และลดภาระผ่อนลงได้เดือนละ 2,000-4,000 บาทต่อเดือน 
นายชาติชาย ยกตัวอย่างว่า ครูจะมีเงิน ช.พ.ค.ประมาณ 9 แสนบาท ออมสินก็จะกันไว้ทำศพเมื่อเสียชีวิต 2 แสนบาท จะเหลือเพดานที่กู้ได้ 7 แสนบาท แต่ธนาคารออมสินจะให้ครูกู้รายละไม่เกิน 3 แสนบาท เพื่อไปใช้หนี้เดิมของธนาคารออมสินที่มีดอกเบี้ยสูงกว่า ทำให้ภาระเงินกู้ของครูลดลง